लोकसभा चुनाव २०१९ में बसपा-सपा-महागठबंधन के प्रत्याशियों की सूची
भारतीय लोकसभा चुनाव २०१९ में बहुजन समाज पार्टी एवं समाजवादी पार्टी के द्वारा किए गए ऐतिहासिक गठबंधन को बसपा-सपा-महागठबंधन कहते हैं। एक से अधिक राज्यों में एवं अनेक दलों की उपस्थिति के कारण इसे महागठबंधन कहा जाता है। इस गठबंधन में बहुजन समाज पार्टी तथा समाजवादी पार्टी के अतिरिक्त उत्तर प्रदेश में राष्ट्रीय लोक दल, आंध्र प्रदेश एवं तेलंगाना में जनसेना पार्टी, हरियाणा में लोकतंत्र सुरक्षा पार्टी, आंध्र प्रदेश में भारतीय कम्युनिस्ट पार्टी के साथ भारतीय कम्युनिस्ट पार्टी (मार्क्सवादी), एवं पंजाब तथा अन्य राज्यों में भी अनेक छोटे दल सम्मिलित थे। यद्यपि इस महागठबंधन का विस्तार मध्य प्रदेश, महाराष्ट्र, पंजाब, आंध्र प्रदेश सहित अनेक राज्यों तक था, तथापि इसकी मुख्य भूमिका केवल उत्तर प्रदेश तक ही सीमित रही जहां यह गठबंधन सत्ताधारी भारतीय जनता पार्टी के प्रमुख प्रतिद्वंद्वी के रूप में देखा गया। पंजाब राज्य में बसपा व अन्य दलों के गठबंधन को पंजाब लोकतांत्रिक गठबंधन नाम दिया गया, जिसका गठन पंजाब एकता पार्टी के संस्थापक श्री सुखपाल सिंह खैरा ने किया। इतना बड़ा देशव्यापी महागठबंधन होने के बावजूद सफलता केवल उत्तर प्रदेश में ही हाथ लगी जहां केवल १५ सीटों पर इस महागठबंधन को जीत मिली, जिनमें बसपा को १० एवं सपा को ५ स्थानों पर जीत हासिल हुई।